《童乌行》
清代·张廷寿

南山有高树，寒乌夜绕之。得食哺其子，呜呜长不离。

一旦母乌死，儿乌恻然悲。昔雏居有巢，今雏宿无枝。

昔雏腹常饱，今雏啼恒饥。风雨雏何依，稻粱雏何知。

折翼坠崖下，尔雏诚何为。愿从母乌去，肯受他雏欺。

作者简介：原名紫文，字少槎，号曼生，又号曼仙，元灏子，同治丙寅岁贡。著有独学庵诗草。少槎姑丈为月槎先生令子。悔余老人宅相才高学博，弱冠知名，有诗书画三绝之称，惟恃才傲物不谐于俗。惜中年以前诗作，散佚殆尽，友人陈季鸣竭力搜罗，得若干首为一集，并从燕侨斋偶存稿中得序一篇，冠之于首以待梓云。